ההבדל העיקרי בין המסבחה לחומוס טמון ברמת הבישול והעיבוד של הגרגרים. את החומוס מבשלים עד להתרככות בינונית-מוחלטת ואז טוחנים. להכנת המסבחה מבשלים את גרגרי החומוס לזמן ממושך, עד להתרככות מוחלטת, ולא טוחנים אותם, אלא מערבבים בטחינה ובתבלינים ומגישים. המסבחה, בשמות ובווריאציות שונים (כמו המשוואשה הנפוצה בצפון ארץ-ישראל ובסוריה), היא מאכל אופייני של הערבים, הישראלים, הלבנונים והסורים.
המסבחה נועדה להיות צורה עדינה יותר של חומוס, פחות מתובלת, שמוגשת חמה ומתאימה לאכילה גם בשעות הבוקר המוקדמות עם או ללא פיתה. תכולת הפחמימות המורכבות והערך הגליקמי הנמוך הופכים אותה למאכל שמסוגל לספק אנרגיה לשעות רבות.
המשאוושה, הזהה מבחינת מרכיביה, שונה בצורת העיבוד ובמינונים. את המשוואשה מקובל להכין לא בכף כמו את המסבחה, אלא בעלי ומכתש. משתמשים בכמות קטנה יותר של טחינה, לרוב במצב גולמי, ומועכים את החומוס בצורה גסה יחסית ואז מתבלים.
החשוד העיקרי (סרט תיעודי)
החשוד העיקרי הוא סרטו התיעודי של הבמאי יקי יושע, בו הוא ניסה להתחקות אחר השתלשלות העניינים שהובילה למותם של שלושה עשר ערבים אזרחי ישראל במאורעות אוקטובר 2000.
תקציר העלילה.
באוקטובר 2000 פרצו ביישובים ערבים ברחבי הארץ מהומות, בפברואר 2001 התחילה לפעול ועדת חקירה ממלכתית לבדיקת האירועים ונסיבות מותם של 13 ערבים ישראלים – כולם בתחומי המחוז הצפוני של המשטרה.
היו שהאשימו בתוצאות את "החשוד העיקרי" - מפקד המחוז הצפוני, ניצב אליק רון.
ואולם, ככל שמעמיק הסרט לחקור, נארגת תופעה של פער בין אליק רון, האדם הפרטי לבין ניצב רון, הפרסונה הציבורית.
לדברי במאי הסרט, יקי יושע, "הכרת דמותו של אליק רון אינה מפחיתה מחומרת מותם של 13 בני אדם, היא רק מחריפה את הטרגדיה שבה כולנו שחקנים ראשיים".
בלסינג קאקו
בלסינג קאקו (Blessing Kaku; נולד ב-5 במרץ 1978) הוא כדורגלן עבר ניגרי, ששיחק בעמדת הקשר האחורי.
קריירה.
קאקו החל לשחק בקבוצת שארקס אוף פורת'הארקוס הניגרית שממנה עבר לקבוצה הארלבייק הבלגית, בה פתח בקריירה האירופאית שלו. לאחר שתי עונות בהארלבייק עבר לקבוצת ראסינג גנק הבלגית לשתי עונות. לאחר שהות זו בבלגיה עבר קאקו לישראל. בתחילה שיחק בקבוצת הפועל באר שבע, שם שיחק שנה וחצי, כשאחריה עבר למועדון ספורט אשדוד.
בשנת 2004, נרכש קאקו על ידי הקבוצה האנגלית בולטון וונדררס. העברתו של קאקו מאשדוד לבולטון נחקרה מספר שנים מאוחר יותר כחלק מפרשה בה נחשפו סוכני שחקנים ששילמו למאמנים תמורת העברת שחקנים. לאחר תקופה קצרה בבולטון עבר קאקו לשחק בקבוצת דרבי קאונטי מליגת המשנה האנגלית עד תום העונה
בקיץ 2005 חזר קאקו משהותו באנגליה והצטרף לקבוצת מכבי תל אביב, שבנתה באותה עונה קבוצת כוכבים שכללה את אייל ברקוביץ', אבי נמני וג'ובאני רוסו, אך עזב באמצע העונה מספר ימים לאחר שטון קאנן התמנה למאמן הקבוצה וחזר לאשדוד. בתום אותה עונה עבר למכבי פתח תקווה.
בקיץ 2008 עבר לשחק בקבוצה הקפריסאית פראלימני ולאחר מכן פרש ממשחק פעיל. לקאקו 4 הופעות בנבחרת ניגריה.
LabVIEW
LabVIEW (קיצור ל-Laboratory Virtual Instrumentation Engineering Workbench) היא פלטפורמה וסביבת פיתוח לתכנות בשפה חזותית שפותחה על ידי חברת National Instruments. התוכנה מיועדת בעיקר להפעלת ציוד מדידה ממוחשב ורובוטים לימודיים, כדוגמת לגו Mindstorms NXT.
גרסה ראשונה יצאה לאור ב-1986 על מחשבי Apple. הגרסה הנוכחית היא 2016.
שי טוחנר
שי טוחנר (נולד ב-8 בדצמבר 1950) הוא נגן גיטרה אקוסטית, מפוחית ובנג'ו. טוחנר מנגן בעיקר מוזיקת פולק, קאנטרי ומוזיקה קלטית.
ביוגרפיה.
טוחנר התמחה משחר ילדותו במוזיקת העם האמריקאית לסוגיה וגווניה השונים ובגיל מבוגר יותר הרחיב את התמחותו לפולק מהאיים הבריטיים והוא נחשב כבר סמכא בנושאים אלו. טוחנר התחיל להופיע על במות מקצועיות עוד טרם שירותו הצבאי והשתתף בהקלטות לא מעטות, לעיתים ללא קרדיט עקב שירותו.
טוחנר ידוע בסגנון נגינתו המיוחד בגיטרה הנקראת Fingerstyle שמאופיין על ידי שימוש באצבעות בלבד ללא מפרט, בנגינתו המיוחדת בבנג'ו, ובנגינתו במפוחיות פה בסגנון הנקרא "פוזיציה ראשונה" שאיננה אופיינית לנגני בלוז.
טוחנר היה ממייסדי להקת הפונדקאים, וניגן בה במשך עשרות שנים. כן ניגן במשך השנים והקליט עם סוזי מילר, שולי נתן, רוחמה רז, דנה הלוי, קבוצת "ראשית" למוזיקה יהודית, החלילן הבינלאומי עקיבא בן חורין, הזמרת חזנית עדי ארד, לי טריפון, סולנית להקת אטליז, הזמרת לילך שיר, איתה הקליט שני אלבומים משותפים, הזמרת מיה יוהנה מנחם, איתה הקליט שלושה אלבומים משותפים והזמרת גבריאלה לואיס איתה הקליט אלבום משותף. בנוסף על פעילותו בישראל, ניגן טוחנר עם הרכבי פולק שונים במועדונים ובפסטיבלים בסקוטלנד ובאנגליה. טוחנר הופיע בין השאר בסדרת קונצרטים בישראל ומחוצה לה עם זמר העם האמריקאי המפורסם טום פקסטון זוכה פרס גראמי האמריקאי על מפעל חיים.
כיום (2016) חבר טוחנר בלהקות "אייריש מלודי" וההרכב "שי טוחנר וחברים" ומנגן בעיקר עם הזמרות הצעירות מיה יוהנה מנחם, שירי גולן (זמרת) ו גבריאלה לואיס, לעיתים קרובות מלווה בלהקה שלמה המורכבת מחבריו הקרובים המוזיקאים. טוחנר הוא ממשתתפיו הקבועים של פסטיבל הפולק סולם יעקב החל מיום היווסדו. ההרכבים של טוחנר מופיעים לעיתים תכופות במקומות רבים ומגוונים בישראל, בעיקר בהיכלי התרבות ופסטיבלים גדולים. בשנים האחרונות הפך טוחנר יחד עם הרכביו גם לבן בית בפסטיבלים באבו גוש הנערכים פעמיים בשנה, בסוכות ובשבועות. טוחנר מרבה להתארח בהופעות של זמרים יוצרים צעירים ולנגן בגיטרה, בנג'ו ומפוחיות.
בשנת 2004 יצא אלבום משותף של טוחנר עם הזמרת בוגרת רימון דנה הלוי, שכלל גרסאות כיסוי אקוסטיות מעודכנות של שירי פולק משנות השישים.
במאי 2008 יצא אלבום משותף לשי טוחנר ולזמרת לילך שיר "אל מעבר למעוף היונה" שהיווה מסע מוזיקלי מהאיים הבריטיים לעבר לב הקאנטרי האמריקאי, אלבום ששיר הנושא ממנו "מחכים ליונה" שכתבה לילך שיר זכה להשמעות מרובות בתחנות הרדיו השונות. יציאת האלבום לוותה בהופעות רבות בכל רחבי הארץ כולל בפסטיבלים גדולים כגון סולם יעקב ואבו גוש ובאולמות גדולים אחרים, כגון רפפורט בחיפה, בית יד לבנים ברעננה ואחרים.
בנובמבר 2009 העלה שי טוחנר יחד עם הזמרת לילך שיר מופע בשם "נשיקות מתוקות מיין" שהיה מחווה לפיט סיגר, ג'ואן באאז וגדולי זמרי המחאה האמריקאיים של שנות השישים. בכורת המופע הייתה במסגרת קונצרטי החורף בכנסיית קריית יערים באבו גוש והמופע עם לילך רץ עד לשלהי 2010 בכל רחבי הארץ. המופע ממשיך להיות מבוצע כיום על ידי שי טוחנר עם מיה יוהנה מנחם והרכב שי טוחנר וחברים.
ביוני 2010 יצא אלבום פולק חדש של שירי המופע, ששמו "נשיקות מתוקות מיין" (באנגלית Kisses Sweeter Than Wine) שבו שרה את כל השירים לילך שיר וגם ניגנה בגיטרה, ושי טוחנר ניגן בו גיטרה, בנג'ו אמריקאי 5 מיתרים ומפוחיות פה. זהו האלבום השני המשותף ללילך שיר וטוחנר לאחר "אל מעבר למעוף היונה".
בדצמבר 2010 העלה שי טוחנר יחד עם הזמרת מיה יוהנה מנחם ונגנים נוספים מופע בשם "מלונדון למלבורן" המהווה מחווה לגדולי זמרי העם הבריטיים כולל דונובן ומסע מוזיקלי לעבר אוסטרליה כשרובו של המופע הוא מחווה ללהקת המשחרים (The Seekers) ממדינה זו.
במאי 2011 יצא אלבום פולק חדש של טוחנר עם הזמרת מיה יוהנה מנחם ששמו "מלונדון למלבורן" שהוא מחווה לזמרי הפולק דונובן, רלף מקטל, סוזן ווגה ובעיקר להקת המשחרים. באלבום זה שרה מיה יוהנה מנחם את כל השירים, טוחנר מנגן גיטרה, בנג'ו 5 מיתרים אמריקאי ומפוחית. בהקלטות השתתף גם המוזיקאי ברק אולייר שהפיק את רוב השירים ביחד עם טוחנר.
בינואר 2012 יצא אלבום משותף נוסף של טוחנר עם הזמרת מיה יוהנה מנחם בשם "Ain't Going Nowhere", אלבום מחווה לזמרי העם הגדולים בוב דילן ולאונרד כהן. את כל השירים באלבום שרה מיה יוהנה מנחם, ובנוסף לטוחנר שניגן באלבום בגיטרה אקוסטית, בנג'ו ומפוחיות השתתף בנגינת מספר כלים המוזיקאי יונתן מילר ובכלים נוספים ניגן המוזיקאי שגם הפיק מוזיקלית את האלבום ברק אולייר. את הוצאת האלבום ליווה מסע הופעות ברחבי הארץ.
בדצמבר 2012 יצא אלבום משותף נוסף של מיה יוהנה מנחם ושי טוחנר בשם "From Glen to Glen". האלבום כולל שירים מסורתיים מסקוטלנד ומאירלנד, רובם מלפני מאות בשנים, בין השאר של המשורר הלאומי הסקוטי רוברט ברנס, לצד מספר קטן של שירים בני זמננו ממקומות אלו. השקת דיסק זה מלווה בהופעות מרובות ברחבי ישראל בנוסף למופעים משירי האלבומים הקודמים. באלבום זה, כמו בקודמו, ניגן בין השאר המוזיקאי המחונן יונתן מילר וגם הוא הופק על ידי ברק אולייר.
בפברואר 2015 יצא אלבום משותף לשי טוחנר יחד עם הזמרת גבריאלה לואיס בשם "Wild Rovin' No More" שכולל שירים מהאיים הבריטיים ומארצות הברית שכולם ללא יוצא מן הכלל נכתבו לפני שנת 1900, כולם נחשבים נחלת הכלל כשחלקם הגדול מוכרים למדי. באלבום נכללים גם ביצועים עדכניים לשירי המשורר הסקוטי הלאומי בן המאה ה-18 רוברט ברנס. כמו שלושת האלבומים עם מיה יוהנה מנחם הופק גם אלבום זה על ידי ברק אולייר.
החל מינואר 2016 עלה מופע נוסף בהפקתו והשתתפותו כנגן של שי טוחנר וחברים בשם "מסידני ללונדון" בהפקת "רעות קשרי תרבות", המבוסס על אלבומם הראשון של מיה יוהנה ושי טוחנר "מלונדון למלבורן". הזמרת במופע זה היא מיה יוהנה. המופע רץ בכל היכלי התרבות והאולמות הגדולים בארץ.